Kuben videregående skole

Nye utdanningstilbud

Kuben er ledende i utvikling av nye utdanningstilbud i Oslo. Dette gjøres i tett samarbeid med bransje og næringsliv.
Ved oppstart av studiespesialisering etablerte skolen en studiespesialiserende teknologilinje med innovasjon, entreprenørskap og forskning. Blant samarbeidspartnerne som bidrar til bedriftsbesøk og faglige utfordringer til elevene er Technip, Aibel, Equinor og Hydro. 
Som eneste skole i Oslo tilbyr Kuben det fireårige dobbelkompetanseløpet yrkes- og studiekompetanse (YSK), innen programmene bygg- og anleggsteknikk og helse- og oppvekstfag. Utdanningen fører til både yrkesfaglig kompetanse med fag- og svennebrev og spesiell studiekompetanse med fordypning innen realfag.
Skolen tilbyr 16 elevplasser på Vg2 data og elektronikk hele skoleåret ved Bournemouth and Poole College. Tilbudet kombinerer fagutdanning med fordypning i engelsk. Dette er det eneste helårige utenlandstilbudet for elever på yrkesfag i Norge.
Høsten 2018 etablerte skolen robotikklinja, et 3-årig praksisrettet studiekompetanse løp innen elektrofag med automatisering og robotikk og fordypning innen realfag. Studiet kvalifiserer for høyskole og universitetsstudier eller Vg3 automatisering mot fagbrev.
Kuben ble høsten 2018 forsøksskole for prosjektet Fundament, et alternativ for elever med lave grunnskolepoeng etter 10. trinn, med behov for å styrke sine faglige og sosiale ferdigheter, tette faglige kunnskapshull og forbedre sine grunnskoleresultater. Elevene mister ikke et rettighetsår til videregående opplæring og vil konkurrere på linje med 10.-trinns elever til Vg1 påfølgende år. Prosjektet er støttet av Groruddalssatsingen og er i samarbeid med bydel Grorud.
Vekslingsløp har vært prøvd ut bredt de første årene innen både byggteknikk, rørlegger og blikkenslager, helsefagarbeider, frisørfaget og lette kjøretøy. Disse tilbudene ble avviklet i 2017.

Bakgrunn fra mellomkrigsårene

Kuben videregående skoles historie strekker seg tilbake til 1921 og opprettelsen av Oslos første skole med fokus på praktiske håndverksyrker. Den raskt voksende industrielle og teknologiske utvikling i Kristiania styrket behovet for egen fagopplæring. En gammel bygård i Østre Elvebakke ble i 1921 kjøpt av kommunen og bygget om til skole. Skolen ble utvidet med flere nybygg etter stadig økt etterspørsel. I 1925 fikk skolen navnet Kristiania Fag- og Forskole for Håndverk og Industri.

Etterkrigsårene - yrkesskole

Klaus Torgård ble rektor ved skolen i 1947, og året etter ble skolens navn endret til Oslo Yrkesskole. I etterkrigstiden økte behovet for fagarbeidere til å igjenbygge hovedstaden. Det ble utformet planer for en ny, stor skole i Oslo. Rektor Torgård var sentral i arbeidet. Det tok nær 10 år med ulike forslag for utforming og en rekke diskusjoner om beliggenhet før skolen som skulle få navnet Sogn Yrkesskole ble bygget. Deler av byggene på Sogn ble tatt i bruk av ca 200 elever allerede i 1960. Skolen var da administrert som en avdeling under Oslo Yrkesskole i Østre Elvebakke. Mer av tilbudene ble flyttet fra Oslo Yrkesskole til Sogn, og rektor Klaus Torgård flyttet sitt kontor til Sogn i 1961. I 1968 ble avdelingen på Sogn skilt fra Oslo Yrkesskole og fikk navnet Sogn Yrkesskole. Torgård forble rektor ved skolen frem til 1974. I 2002 ble veien nord for skolen navngitt Klaus Torgårds vei.

2000-tallet - kompetansesenter for yrkesfag

Mot slutten av 1980-tallet og gjennom hele 1990-tallet flyttet en del industri ut av bykjernen i Oslo. Akademiske yrker inntok samtidig Oslo. Dette påvirket søkermønsteret til yrkesfagene. I Oslo er søkertallene til yrkesfagene markant svakere enn resten av landet. Søkertallene på landsbasis ligger nærmere 50 %, mot Oslos 25 %. Behovet for en satsing på yrkesfag ble i økt grad en politisk sak.
Tidlig på 2000-tallet utarbeidet Utdanningsetaten i Oslo planer for en nysatsing på fag- og yrkesopplæring på oppdrag fra Byrådet. Tomten til den nedlagte Standard Telefon og Kabelfabrik ble pekt ut, og i 2005 ble skoleprosjektet Risløkka kompetansesenter for yrkesfag etablert, selv om bystrøket Risløkka ligger geografisk sett på nordre og motsatt side av Østre Aker vei. Bydelsutvalget i bydel Bjerke bestemte den 10. mars 2011 at navnet på skolen skulle være Kuben videregående skole, og kompetansesenteret fikk navnet Kuben yrkesarena.
I 2010 ble det vedtatt at skolen skulle være en kombinert skole med både yrkesfaglig og studieforberedende utdanning. Skolen ble planlagt med 5 paralleller innen studiespesialisering. Det ble behov for mer arealer og det ble inngått en avtale for ombygging av et bygg i  Kabelgaten 24, 50 meter øst for hovedbygget. Bygget leies fra Aberdeen Eiendomsfond i en 25 års avtale fra 2013 og har siden fått navnet BiKuben.

2013 - Kuben åpner

Grunnsteinen ble lagt ned 9. juni 2011 av byrådsleder Stian Berger Røsland. Grunnsteinen og avisutklipp fra den dagen kan sees gjennom et vindu i gulvet i skolens foajé. Første rektor ved Kuben videregående skole ble den tidligere friidrettsutøveren Kjell Ove Hauge. Han har tidligere vært lærer og utviklingsleder ved Bjerke videregående skole, og deretter prosjektleder for et flerårig frafallsforebyggende prosjekt innen yrkesfag i Osloskolen. 19. august 2013 ble skolen åpnet av Erna Solberg og Kristin Skogen Lund.
Før skolens andre år ble det foretatt en del justeringer i utdanningstilbudene. Tilbud for tilrettelagt opplæring i allmennpraktisk linje, ble flyttet til Ullern videregående skole. Noen Vg2-tilbud innen helsefag ble flyttet til nye Hersleb videregående skole Tilrettelagt opplæring innen byggfag ble tatt over av Stovner videregående skole. Etterstad videregående skole tok over Vg2-tilbudet transport og logistikk. Kuben utvidet samtidig eget tilbud med automatisering og helsearbeiderfag fra høsten 2014.
I 2015 ble skolens tilbud innen design og tekstil flyttet til den nyåpnede Edvard Munch videregående skole. Til skoleåret 2018-2019 utvider Kuben sitt fagtilbud med 3-årig praksisrettet studiekompetanse innen automatisering og robotikk med realfagsfordypning.

Hovedbygget

Utdanningsetaten i Oslo omtaler yrkesarenaen som Oslo kommunes storsatsing på yrkesfaglig opplæring. Arkitekt var firmaet Arch Uno. Bygget som kostet nær 2 milliarder er Norge dyreste videregående skole og består av om lag 43 000 m² fordelt på 6 etasjer, bygget på en grunnfalte på 10 000 m². I kjelleren er det parkeringshus som driftes av EuroPark med plass til over 200 biler. Skolen har i også undervisning i nabobygget, BiKuben, som også ligger mot øst i Kabelgaten.
Plasseringen på Økern hvor Standard Telefon og Kabelfabrik i sin tid lå, og som nærmeste nabo til Hotell 33 og tett på bedrifter og opplæringskontor, er tenkt å legge til rette for et unikt og tett samarbeid med bransjen. Skolen ligger sentralt med tanke på offentlig kommunikasjon, plassert mellom stasjonene Økern og Risløkka på T-banens linje 5.
Skolen er utformet med bibliotek, idrettshall, administrasjon og servicefasiliteter, kantine, kaffebar, kiosk, auditorier og store, lysfylte minglearealer. Kuben idrettshall er utformet med mål til basketball (28 x 17 meter), og ligger i tredje etasje. I tilknytning til idrettshallen er det eget rom for spinning, utstyr for styrketrening og eget kampsportrom. På plan fire er det tilgang til en større takterrasse med egen ballbinge for basketball, bordtennisbord, sittegrupper og en gressplen. Takterrassen er skolens skolegård. Elevrådet har eget rom like ved skolens resepsjon og servicesenter.

BiKuben

BiKuben er Kubens nabobygg mot øst og er dimensjonert for ca 700 elever. Bygget er todelt med innganger for hovedbygget i Kabelgaten 22 og 24. Det er gjennomgang mellom byggene i de ulike etasjene.
Bygget i Kabelgaten 24 er 12-kantet og består av 5 700 m² over fire etasjer. I første etasje er det gymsal med blant annet 4 meters klatrevegg og 8 meters buldrevegg. I fjerde etasje er det et auditorium for 140 personer med vrimleareal, personalkantine og en rekke mindre grupperom. Etasjen er mye brukt til kompetanseheving og sosiale aktiviteter for skolens personale. Bygget ble oppført som STK høyspenningslaboratorium i 1947. I tilknytning til laboratoriet ble det satt opp et sidebygg for kontorer og fysiske laboratorier. Kabelgaten 24 står på Byantikvarens gule liste.
Bygget i Kabelgaten 22 åpnet for undervisning høsten 2018. Bygget har vært adskilt fra Kabelgaten 24 siden 2013, og ble nå slått sammen til et samlet skolebygg. Bygget har et areal på ca 3 000 m² fordelt på 5 etasjer

Avdeling for norskopplæring for minoritetsspråklige elever

Kuben har egen avdeling for norskopplæring for minoritetsspråklige elever 16 til 19 år (MO) med kort botid i Norge. Avdelingen er per høst 2018 plassert på Kuben vgs, avdeling Ullevål i de tidligere lokalene til Sogn videregående skole. Tilbudet har løpende inntak og varierer i elevstørrelse fra ca 200 elever på høsten til over 400 elever på våren, avhengig av innvandringen til Norge. Opplæringen er delt i tre nivåer kalt spor 1, 2 og 3, der spor 3 er elevene med mest utdanning og faglige ferdigheter.
Elevene testes i norskkunnskap på våren og får videre opplæringstilbud basert på testresultatene. Slike tilbud kan være grunnskoleopplæring over 1 til 3 år, forberedende videregående opplæring eller et ordinært Vg1-tilbud. Elever som tas inn på MO i vårhalvåret vil som oftest også gå påfølgende år.

Tidligere avdelinger

Ved skolestart 2013 var noen av Kubens tilbud lokalisert i de gamle lokalene til Sogn videregående skole, under navnet Kuben vgs, avdeling Ullevål. Tilbudene som ble igjen på Sogn var minoritetsspråklig opplæring, noen Vg2-program innen helse- og oppvekstfag, tilrettelagt avdeling og oppfølgingstjenestens avdeling for bygg- og anleggsteknikk.
De øvrige fløyene som Kuben ikke disponerte er siden bygget om til nye Blindern videregående skole, som åpnet høsten 2014. I forbindelse med forarbeidene ble det høsten 2013 frigitt støvfibre med asbest. Hovedbygget ved gamle Sogn videregående skole ble da umiddelbart stengt. Kuben beholdt I-bygget, nærmest Ringveien, som undervisningslokale for oppfølgingstjenestens avdeling for bygg- og anleggsteknikk ut skoleåret 2014-2015, hvorpå den ble flyttet til Stovner videregående skole. 
MO måtte også forlate Sogn og flyttet først til Morellbakken skole, siden til Bredtvet, hvor de var fra 2014 til 2018. De to første årene delte avdelingen bygget på Bredtvet med Tokerud skole og de to siste årene hadde de bygget alene. Avdeling for tilrettlagt opplæring flyttet inn i den gamle rektorboligen i skolegården til Vahl skole. Fra 2014 tok Ullern videregående skole over administrasjonen av avdelingen og flyttet den til nye Ullern høsten 2015. Vg2-tilbudene innen helse- og oppvekstfag flyttet til Bredtvet skoleanlegg i 2013 og ble samlokalisert med Sofienberg videregående skole der. Året etter ble tilbudene fordelt på Hersleb videregående skole og Ullern videregående skole. Kuben hadde deretter ingen undervisning tilknyttet avdeling Ullevål før MO flyttet tilbake høsten 2018. Edvard Munch videregående skole åpnet i 2015 og fikk året etter, i 2016, utvidet sitt Vg2-tilbud med tekstil og design fra Kuben.

Kunst i Kuben

Med støtte fra Kulturetaten og Kunst i offentlige rom (KORO) ble det etablert et eget kunstprosjekt for Kuben, kalt Kunst i Kuben. Blant kunstnere som fikk levere verk var performancekunstneren Kurt Johannessen, som har bidratt med flere nynorske tekster som er integrert i byggets vinduer, vegger og speil. Kjell Bjørgeengen står bak to større videoinstallasjoner som er integrert gjennom en rekke skjermer plassert etter hverandre i foajeens vegger. Verkene Her I og Her II viser en blanding av abstrakte bilder og bilder fra skolens arkitektur.
Verkene Atlas, Verk U og Verk V er betongelementer i form av sirkler og ellipser plassert i bakken ved inngangspartiet og i gressplenen på skolens takterrasse. Disse er laget av May Elin Eikaas Bjerck. Kristoffer Myskja står for flere mekaniske installasjoner. Et av kunstverkene, Governors, består fire mekaniske skulpturer plassert i montere foran verkstedshallene langs lengden av bygget. Bevegelsene er drevet av en luftkompressor og luftsstrømmen reguleres mellom verkene. Myskja står også bak et av de mest sentrale verkene som henger fra taket i skolens foajé, «Bølgen». Også denne installasjonen er mekanisk.